Håndboldherrerne fra Aalborg fik lørdag aften smagt på håndbold i europæisk topklasse, da nordjyderne gæstede Barcelona i returopgøret i Champions Leagues 1/8-finale. Det endte med 20-31-nederlag til det danske hold. Aalborg havde tabt det første opgør hjemme i Gigantium med syv mål, så der var forud for lørdagens kamp ingen tvivl om, hvem der ville avancere til kvartfinalen. Ligesom det var tilfældet i hele hjemmekampen, valgte Aalborg-træner Nikolaj Jacobsen at starte med flere unge reserver. Men som første halvleg skred frem, sendte Jacobsen førstekæden på banen. Men Barcelona, der har spillere som Kiril Lazarov, Nikola Karabatic og Sergej Rutenka, var alligevel en alt for stor mundfuld for de danske mestre. Pausestillingen var 16-11 til værterne, og da Barcelona fire minutter inde i anden halvleg førte 20-11, begyndte det at ligne en alvorlig øretæve til nordjyderne. Men Aalborg-spillerne fik sat en prop i og spillede resten af halvlegen så at sige lige op med Barcelonas verdensstjerner. Det endte med et nederlag på 11 mål. Samlet taber Aalborg, der nu kan koncentrere sig om DM-slutspillet, med 42-60.

Opsummering:
Aalborg Håndbold var chanceløse mod Barcelona i returopgøret i Champions Leagues 1/8-finale.